जल शक्ति मंत्रालय
उपराष्ट्रपति श्री जगदीप धनखड़ ने जयपुर, राजस्थान में अंतर्राष्ट्रीय बांध सुरक्षा सम्मेलन का उद्घाटन किया
उपराष्ट्रपति ने राष्ट्रीय जल मिशन के अंतर्गत विनाइल की परत चढ़ी ट्रेन को हरी झंडी दिखाई
उपराष्ट्रपति ने बांध सुरक्षा सुनिश्चित करने के लिए एक दूरदर्शी दृष्टिकोण के रूप में बांध सुरक्षा अधिनियम-2021 की सराहना की
केंद्रीय जल शक्ति मंत्री श्री गजेंद्र सिंह शेखावत ने एमएनआईटी जयपुर में बांधों की भूकंप से सुरक्षा के राष्ट्रीय केंद्र का उद्घाटन किया
उपराष्ट्रपति श्री जगदीप धनखड़ ने "सुरक्षित एवं संरक्षित बांध राष्ट्र की समृद्धि सुनिश्चित करते हैं" विषय पर आज जयपुर में अंतर्राष्ट्रीय बांध सुरक्षा सम्मेलन का उद्घाटन किया। श्री धनखड़ ने वीडियो कॉन्फ्रेंसिंग के माध्यम से वाराणसी स्टेशन से विनाइल की परत चढ़ी कामाख्या एक्सप्रेस को हरी झंडी दिखाई। राष्ट्रीय जल मिशन की 'पानी की रेल' पहल के तहत जल संरक्षण, नदी पुनर्जीवन, पेयजल और स्वच्छता के महत्व के संदेश को कई गुना बढ़ाकर प्रचारित करने के लिए रेल मंत्रालय के सहयोग से दो ट्रेनों, हिमसागर एक्सप्रेस और कामाख्या एक्सप्रेस पर विनाइल की परत चढ़ाई गई है। जैसे-जैसे ट्रेनें देश भर में यात्रा करेंगी, वे जल संरक्षण और प्रबंधन के महत्वपूर्ण संदेश को प्रसारित करने वाले एक चलते-फिरते बिलबोर्ड का कार्य करेंगी। उपराष्ट्रपति ने बड़े बांधों के एक राष्ट्रीय रजिस्टर का भी अनावरण किया, जो संबंधित राज्य सरकार/प्राधिकरण के परामर्श से तैयार किए गए देश के बड़े बांधों का एक संकलन है।
उद्घाटन सत्र को संबोधित करते हुए उपराष्ट्रपति ने बांधों का महत्व बताते हुए उन्हें वह "मूक प्रहरी" कहा जो "जो हमारे ग्रह की जीवनधारा तक हमारी पहुंच सुनिश्चित करते हैं।" उन्होंने कहा, "बांध मानवीय सरलता, हिम्मत और सहयोग की भावना के स्मारक हैं।" जल प्रबंधन के साथ भारत के अंतर्निहित संबंध पर प्रकाश डालते हुए उपराष्ट्रपति ने बताया कि भारतीय सभ्यता हजारों वर्षों तक नदियों के किनारे फली-फूली है, और उन्हीं नदियों के पानी से उसने अपना जीवन और जीविका पाई है। श्री धनखड़ ने यह भी कहा कि वेदों और अर्थशास्त्र सहित प्राचीन ग्रंथों में पानी की कमी से निपटने के लिए बांधों और जलाशयों के निर्माण के माध्यम से जल संसाधनों के व्यवस्थित प्रबंधन का उल्लेख है। श्री धनखड़ ने बांध सुरक्षा अधिनियम  2021 के अधिनियमन की सराहना की, जो अपने बांधों की सुरक्षा को लेकर भारत की प्रतिबद्धता को सुदृढ़ करता है। उन्होंने बांध पुनर्वास और सुधार परियोजना  के चरण-I के सफल समापन की भी प्रशंसा की और उम्मीद जताई कि हाल ही में शुरू किए गए चरण-II और III से भारत के कई राज्यों में बांध सुरक्षा में और वृद्धि होगी।
उपराष्ट्रपति सचिवालय प्रेस विज्ञप्ति: https://pib.gov.in/PressReleasePage.aspx?PRID=1957410
अंतर्राष्ट्रीय बांध सुरक्षा सम्मेलन के उद्घाटन सत्र को संबोधित करते हुए केंद्रीय जल शक्ति मंत्री श्री गजेंद्र सिंह शेखावत ने बांधों के विविध लाभों पर प्रकाश डाला और बताया कि किस प्रकार बांध भारत में जल प्रबंधन, बिजली उत्पादन और बाढ़ नियंत्रण में सहायक रहे हैं। बांध सुरक्षा के महत्व पर बात करते हुए श्री शेखावत ने प्रधानमंत्री श्री नरेन्द्र मोदी के मार्गदर्शन में 2021 में लाए गए बांध सुरक्षा अधिनियम के बारे में बताया जो सभी बांध मालिकों द्वारा प्रमुख नियामक संस्थागत ढांचे और एकीकृत प्रोटोकॉल को सुनिश्चित करने के लिए था।
केंद्रीय मंत्री ने कहा कि भारत में लगभग 280 बांध हैं जो लगभग 100 वर्ष पुराने हैं। इनमें से 80 प्रतिशत से अधिक बांध तो 25 वर्ष पुराने हैं। उन्होंने विश्वास व्यक्त किया कि यह सम्मेलन विभिन्न हितधारकों के बीच बांध सुरक्षा उपायों पर विचार-विमर्श करने और ज्ञान साझा करने के लिए एक मंच का काम करेगा। उन्होंने बांध सुरक्षा प्रबंधन में जल शक्ति मंत्रालय को सहयोग करने के लिए सभी राज्यों को भी धन्यवाद दिया। केंद्रीय मंत्री ने आज पहले एमएनआईटी जयपुर में बांधों की भूकंप सुरक्षा के राष्ट्रीय केंद्र का भी उद्घाटन किया। यह केंद्र भारत में बांधों की संरचनात्मक और भूकंप संबंधी सुरक्षा को बढ़ाने का काम करेगा।
जल शक्ति मंत्रालय के जल संसाधन, नदी विकास और गंगा संरक्षण विभाग के सचिव श्री पंकज कुमार ने बांध सुरक्षा के पहलुओं में शामिल राष्ट्रीय बांध सुरक्षा प्राधिकरण , राष्ट्रीय बांध सुरक्षा समिति , राज्य बांध सुरक्षा समिति  और राज्य बांध सुरक्षा संगठन  जैसे विभिन्न संगठनों की भूमिकाओं और कार्यों के बारे में बताया। उन्होंने बांध पुनर्वास और सुधार परियोजना  की उपलब्धियों को भी साझा किया और डीआरआईपी के मौजूदा चरण-II और चरण-III की प्रमुख विशेषताओं के बारे में विस्तार से बताया। उन्होंने आईआईटी रूड़की और आईआईएससी बेंगलुरु में उत्कृष्टता केंद्र की स्थापना और बांध सुरक्षा से जुड़े हितधारकों के क्षमता निर्माण के लिए एम-टेक पाठ्यक्रम शुरू करने के बारे में बात की।
इस कार्यक्रम की शुरुआत पारंपरिक 'जल कलश' समारोह से हुई। लीबिया में हुई त्रासदी और विनाश के लिए 1 मिनट का मौन रखा गया। सम्मेलन के अवसर पर एक प्रदर्शनी का आयोजन किया गया है, जिसमें विभिन्न सरकारी और निजी संगठनों ने बांध सुरक्षा के विभिन्न क्षेत्रों में हो रहे नवीनतम परिवर्तनों, तकनीकी उपायों, नवाचारों और समाधानों को दिखाने वाले उत्पाद, चार्ट, बैनर और तस्वीरें प्रदर्शित कीं। आज प्रदर्शनी का उद्घाटन भी किया गया।
उद्घाटन सत्र की शोभा बढ़ाने वाले अन्य गणमान्य लोगों में त्रिपुरा के मुख्यमंत्री श्री माणिक साहा; कर्नाटक के उप मुख्यमंत्री श्री डी. के. शिवकुमार; राजस्थान के जल संसाधन मंत्री श्री महेंद्रजीत सिंह मालवीय; राजस्थान की मुख्य सचिव श्रीमती ऊषा शर्मा; और जल शक्ति मंत्रालय के जल संसाधन, नदी विकास और गंगा संरक्षण विभाग के सचिव श्री पंकज कुमार शामिल थे। इस अवसर पर विदेशी और भारतीय प्रतिनिधि और विभिन्न संबंधित विभागों के वरिष्ठ अधिकारी भी उपस्थित थे।
सम्मेलन में केंद्र और राज्य सरकारों के 800 से अधिक प्रतिनिधि, शिक्षाविद्, विश्व बैंक के अधिकारी, अन्य देशों, सार्वजनिक और निजी क्षेत्रों के प्रतिनिधि और अन्य बांध स्वामी भाग ले रहे हैं। इस आयोजन में 15 देशों के लगभग 40 अंतर्राष्ट्रीय प्रतिनिधि भी हिस्सा ले रहे हैं।